רבבות מטיילים ניצלו את השבת החמימה והלא-אופיינית לחודש נובמבר ופקדו את אתרי הטבע. התחזית לשבוע הקרוב אינה מבשרת טובות לחובבי הגשם וגם לא לחקלאים שייאלצו להמשיך להשקות את השדות.

רבים הגיעו לאתרים ולשמורות של רשות הטבע והגנים הלאומיים. בין השאר היה עניין רב בציפורים הנודדות - בשמורת החולה ובעין אפק וכן באתרי פריחת החלמוניות במירון. אירוע השיא היה בתל אפק - הגן הלאומי ירקון, שאליו הגיעו כ-5,000 מבקרים שנהנו מפעילויות מיוחדות סביב עולמן של החיפושיות לרבות תערוכת מכוניות מדגם חיפושית וכן הופעה חיה של להקה עם שירי החיפושיות. בשעות הצהריים נמסר על עומס במקום.

עגורים באגמון החולה (צילום: אמיר בארי)

רבבות עגורים באגמון החולה (צילום: ניר אספיס)

שבת בחוף "סי פאלאס" בבת ים (צילום: מוטי קמחי)

דייג בחוף בת ים (צילום: מוטי קמחי)

חוף בת ים (צילום: מוטי קמחי)

בקיבוץ מרום גולן השתתפו עשרות משפחות בטיולי שלכת שערכו אנשי ענף התיירות בקיבוץ. המטיילים צפו בשלל צבעי השלכת בעלים שעדיין על העצים ו"השתכשכו" בבריכות עלים שכבר נשרו.

לצד שמש נעימה שזרחה היום נשבו רוחות מזרחיות עזות, מה שלא הרתיע את המטיילים. בקק"ל דיווחו על קרוב ל-5,000 איש שפקדו את אגמון החולה. המטיילים צפו ב-40 אלף עגורים ששוהים כעת באזור. האטרקציה נראית היטב באזורים שונים של עמק החולה והגליל העליון אולם הריכוז הגדול ביותר נמצא באגמון. בקק"ל הזהירו היום מפני הדלקת מנגלים באתרי הפיקניקים, בשל הרוחות העזות העלולות ללבות גחלים ולגרום לשריפות.





מטיילים ורוכבי אופניים ביער בארי (צילום: רועי עידן)

רוכבים ביער בארי שבמועצה האזורית אשכול (צילום: רועי עידן)

קיץ בסתיו באזור בארי (צילום: רועי עידן)

(צילום: רועי עידן)

שבת רגועה בכפר יהושע (צילום: מוחמד שינאווי)

מוזיאון הרכבת (צילום: מוחמד שינאווי)

מזג אוויר אידיאלי. כפר יהושע (צילום: מוחמד שינאווי)

כאמור, מזג האוויר החם והיבש יימשך גם בתחילת השבוע. כך נמסר מחברת מטאו-טק. מידות החום החזויות להלילה ומחר: קריית שמונה 27-17, קצרין 22-15, צפת 19-14, טבריה 28-19, נצרת 22-17, חיפה 26-20, תל אביב 26-19, ירושלים 19-15, אשקלון 25-19, עין גדי 29-22, באר שבע 28-16, ערד 22-15, מצפה רמון 21-14 ובאילת 30-16.

בצפון הארץ ובהרים ינשבו הלילה רוחות מזרחיות ערות. בצפון הארץ ובהרים ינשבו רוחות בעוצמה של עד 50 קמ"ש. מחר יהיה חם מהרגיל לעונה ויבש בעיקר במישור החוף ובשפלה. בצפון הארץ ובהרים ינשבו רוחות מזרחיות חזקות וייתכן אובך. עננים גבוהים ובינוניים יכסו את השמיים. רוח צפון מזרחית עד מזרחית תנשב בעוצמה של עד 45 קמ"ש. בצפון ובהרים ייתכנו משבים של עד 60 קמ"ש. הים יהיה גלי וגובה הגלים עשוי להגיע ל-120 ס"מ.

טיול בסימן חיפושיות בגן הלאומי תל אפק (צילום: יניב כהן, רשות הטבע והגנים הלאומיים)

(צילום: יניב כהן, רשות הטבע והגנים הלאומיים)

שלכת בסתיו בקיבוץ מרום גולן (צילום: תיירות מרום גולן)

מטיילים במרום גולן (צילום: תיירות מרום גולן)

ביום שני יוסיף להיות חם מהרגיל ויבש בעיקר במישור החוף ובשפלה, בצפון הארץ ובהרים ינשבו רוחות מזרחיות חזקות וייתכן אובך. בצפון ובהרים ייתכנו משבי רוח בעוצמה של עד 60 קמ"ש. הים יוסיף להיות גלי וגובה הגלים יגיע ל-120 ס"מ לכל היותר.

ביום שלישי תחול ירידה קלה בטמפרטורות בעיקר במישור החוף והשפלה, אך יוסיף להיות חם מהממוצע בעונה. בצפון הארץ ובהרים ינשבו רוחות מזרחיות חזקות ועדיין ייתכן אובך. משעות הצהריים ייתכן גשם מקומי בדרום הארץ ובמזרחה. ייתכנו משבי רוח של עד 60 קמ"ש בצפון ובהרים. ברביעי יהיה מעונן חלקית עד מעונן וייתכן גשם מקומי בעיקר בדרום הארץ ובמזרחה. תחול ירידה במידות החום והן יהיו רגילות לעונה. יוסיפו לנשב רוחות מזרחיות עזות. הים יהיה גלי עד גבה גלים וגובהם עשוי להגיע ל-150 ס"מ.

למי שבכל זאת מחפש קצת חורף, שקע מעל צפון אירופה גורם שם למזג אוויר גשום. הנה התחזית לכמה ערים בעולם: בלונדון יהיה גשום לפרקים ומידות החום ינועו בין 3 מעלות בלילה ל-10 בשעות היום, גם במדריד יהיה גשום ומידות החום יגיעו ל-13 מעלות לכל היותר, באמסטרדם צפויים ממטרים פזורים ומידות החום ינועו בין 6 מעלות בלילה ל-12 ביום, גם ברומא צפויים ממטרים ומידות החום יגיעו ל-19 מעלות. בניו יורק צפויות 8 מעלות לכל היותר ובטורונטו שבקנדה ייתכן שלג - 3 מעלות בשעות היום ורק 2- בלילה.